PMIndiaData/PMIndiaSum huggingface dataset:
ଇଲେକଟ୍ରୋନିକ୍ସ ଓ ସୂଚନା ପ୍ରଯୁକ୍ତି କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ଲାଗି ଭାରତ, ଆଙ୍ଗୋଲା ବୁଝାମଣା ନେଇ ଅବଗତ ହେଲେ କେନ୍ଦ୍ର କ୍ୟାବିନେଟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟଙ୍କୁ ଇଲେକଟ୍ରୋନିକ୍ସ ଏବଂ ସୂଚନା ପ୍ରଯୁକ୍ତି କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ଲାଗି ଭାରତ ଏବଂ ଅଙ୍ଗୋଲା ମଧ୍ୟରେ ସ୍ୱାକ୍ଷରିତ ବୁଝାମଣା ବିଷୟରେ ଅବଗତ କରାଯାଇଛି । ଏହି ବୁଝାମଣାପତ୍ରର ଉଦ୍ଦେଶ୍ୟ ହେଉଛି ଇ-ଗଭର୍ଣ୍ଣାନ୍ସ, ସୂଚନା ପ୍ରଯୁକ୍ତି ଶିକ୍ଷା ଲାଗି ମାନବ ସମ୍ବଳ ବିକାଶ, ସୂଚନା ସୁରକ୍ଷା, ଇଲେକଟ୍ରୋନିକ୍ସ, ହାର୍ଡୱେର ନିର୍ମାଣ, ସୂଚନା ପ୍ରଯୁକ୍ତି ସଫ୍ଟୱେର ଉଦ୍ୟୋଗ, ଟେଲି ମେଡ଼ିସିନ ଆଦି କ୍ଷେତ୍ରରେ ନିବିଡ଼ ସହଯୋଗୁ ପ୍ରୋତ୍ସାହନ ଦେବା ।
ଦିଲ୍ଲୀରେ ଯକ୍ଷ୍ମା ଶିଖର ସମ୍ମିଳନୀକୁ ଆସନ୍ତା କାଲି ଉଦ୍ଘାଟନ କରିବେ ପ୍ରଧାନମନ୍ତ୍ରୀ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ନୂଆଦିଲ୍ଲୀର ବିଜ୍ଞାନ ଭବନଠାରେ “ଦିଲ୍ଲୀ ପର୍ଯ୍ୟାୟ ଯକ୍ଷ୍ମା ଶିଖର ସମ୍ମିଳନୀ”କୁ ଉଦ୍ଘାଟନ କରିବେ । କେନ୍ଦ୍ର ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟ, ବିଶ୍ୱ ସ୍ୱାସ୍ଥ୍ୟ ସଂଗଠନର ଦକ୍ଷିଣ-ପୂର୍ବ ଏସିଆ ଆଂଚଳିକ କାର୍ଯ୍ୟାଳୟ ଏବଂ ଷ୍ଟପ୍ ଟିବି ପାର୍ଟନରସିପ୍ ସଂସ୍ଥାର ମିଳିତ ଆନୁକୂଲ୍ୟରେ ଏହି ଶିଖର ସମ୍ମିଳନୀ ଆୟୋଜନ କରାଯାଉଛି । ଏହି ଅବସରରେ ପ୍ରଧାନମନ୍ତ୍ରୀ ଯକ୍ଷ୍ମାମୁକ୍ତ ଭାରତ ଅଭିଯାନର ମଧ୍ୟ ଶୁଭାରମ୍ଭ କରିବେ । ଜାତୀୟ ରଣନୀତିକ ଯକ୍ଷ୍ମା ଦୂରୀକରଣ କାର୍ଯ୍ୟକ୍ରମକୁ ଆହୁରି ଦ୍ରୁତ ବେଗରେ ମିଶନ ଢ଼ାଂଚାରେ ଆଗକୁ ବଢ଼ାଇବା ହେଲା ନୂତନ ଯକ୍ଷ୍ମାମୁକ୍ତ ଭାରତ ଅଭିଯାନର ଆଭିମୁଖ୍ୟ । ଏହି କାର୍ଯ୍ୟକ୍ରମରେ ଆଗାମୀ ତିନି ବର୍ଷ ମଧ୍ୟରେ 12,000 କୋଟି ଟଙ୍କାରୁ ଅଧିକ ପାଣ୍ଠି ଖର୍ଚ୍ଚ କରାଯିବ । ନୂତନ କାର୍ଯ୍ୟକ୍ରମ ଅଧୀନରେ ପ୍ରତ୍ୟେକ ଯକ୍ଷ୍ମା ରୋଗୀଙ୍କୁ ଆଧୁନିକ ରୋଗ ନିରୂପଣ ବ୍ୟବସ୍ଥା, ଉତ୍ତମ ଚିକିତ୍ସା ତଥା ଔଷଧ ଓ ଅନ୍ୟାନ୍ୟ ସହାୟତାକୁ ସୁନିଶ୍ଚିତ କରିବା ଲାଗି ଅଗ୍ରାଧିକାର ଭିତ୍ତିରେ ପଦକ୍ଷେପ ନିଆଯିବ । ଏହି ଜାତୀୟ ରଣନୀତିକ କାର୍ଯ୍ୟକ୍ରମ ଜରିଆରେ ଯକ୍ଷ୍ମା ନିୟନ୍ତ୍ରଣ ଓ ଦୂରୀକରଣ ପାଇଁ ବହୁମୁଖୀ ପଦକ୍ଷେପ ଗ୍ରହଣ କରାଯିବ । ବହୁମୁଖୀ ପଦକ୍ଷେପ ଅଧୀନରେ ଯକ୍ଷ୍ମାପ୍ରବଣ ଅଞ୍ଚଳ ମଧ୍ୟରୁ ପ୍ରକୃତ ରୋଗୀଙ୍କୁ ଚିହ୍ନଟ କରିବା, ହସ୍ପିଟାଲ ନଯାଇ ଘରେ ଚିକିତ୍ସା ପାଇଁ ଚାହୁଁଥିବା ଯକ୍ଷ୍ମା ରୋଗୀଙ୍କୁ ଆବଶ୍ୟକ ସମସ୍ତ ସରକାରୀ ସୁବିଧା ଯୋଗାଇଦେବା ଏବଂ ଏହି ଭଳି ବାତାବରଣକୁ ଚିହ୍ନଟ କରି ତଥ୍ୟ ପ୍ରଦାନ କରିବା ଲାଗି ଉଚିତ କୌଶଳ ଅବଲମ୍ବନ କରାଯିବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 2025 ସୁଦ୍ଧା ଦେଶରୁ ଯକ୍ଷ୍ମା ରୋଗର ବିଲୋପ ଲାଗି ଏକ ଲକ୍ଷ୍ୟ ସ୍ଥିର କରିଛନ୍ତି ଯାହାକି ଚିରସ୍ଥାୟୀ ବିକାଶ ଲକ୍ଷ୍ୟ ହାସଲର ପାଞ୍ଚ ବର୍ଷ ପୂର୍ବରୁ ପୂରଣ କରିବା ସକାଶେ ପ୍ରୟାସ ଆରମ୍ଭ ହୋଇଛି । ଏବେ ସଂଶୋଧିତ ଜାତୀୟ ଯକ୍ଷ୍ମା ନିୟନ୍ତ୍ରଣ କାର୍ଯ୍ୟକ୍ରମ ଅଧୀନରେ ବିଭିନ୍ନ ପଦକ୍ଷେପ ନିଆଯାଇ 2 କୋଟିରୁ ଅଧିକ ଯକ୍ଷ୍ମା ରୋଗୀଙ୍କୁ ବର୍ତ୍ତମାନ ସୁଦ୍ଧା ଚିକିତ୍ସା କରାଯାଇଛି । ଏହି କାର୍ଯ୍ୟକ୍ରମ 1997 ମସିହାରେ ଆରମ୍ଭ ହୋଇଥିଲା ।
ଖାଦ୍ୟ ସୁରକ୍ଷା, ତତସମ୍ବନ୍ଧୀୟ କ୍ଷେତ୍ରରେ ସହଯୋଗ ଲାଗି ଭାରତ-ଆଫଗାନିସ୍ତାନ ସହଯୋଗ ବ୍ୟବସ୍ଥାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ସ୍ୱାସ୍ଥ୍ୟ ମନ୍ତ୍ରଣାଳୟର ଭାରତୀୟ ଖାଦ୍ୟ ସୁରକ୍ଷା ଏବଂ ମାନକ ପ୍ରାଧିକରଣ (ଏଫଏସଏସଏଆଇ) ଏବଂ ଆଫଗାନିସ୍ତାନର କୃଷି, ସିଂଚନ ଏବଂ ପଶୁଧନ ମନ୍ତ୍ରଣାଳୟ ମଧ୍ୟରେ ଖାଦ୍ୟ ସୁରକ୍ଷା ଏବଂ ତତସମ୍ବନ୍ଧୀୟ କ୍ଷେତ୍ର ଲାଗି ସହଯୋଗ ବ୍ୟବସ୍ଥାରେ ସ୍ୱାକ୍ଷରକୁ ଅନୁମୋଦନ କରିଛନ୍ତି । ସହଯୋଗ କ୍ଷେତ୍ରରେ ନିମ୍ନଲିଖିତ ପ୍ରସଙ୍ଗମାନ ସାମିଲ ରହିଛି : (କ) ସୂଚନା ଏବଂ ସଂଚାରର ଆଦାନପ୍ରଦାନ ଲାଗି ବ୍ୟବସ୍ଥା କରିବା । (ଖ) ପାରସ୍ପରିକ ସ୍ୱାର୍ଥ ଜଡ଼ିତ ଚିହ୍ନଟ ବିଷୟ, ବିଶେଷ କରି ଆମଦାନୀ ବ୍ୟବସ୍ଥା, ଗୁଣବତ୍ତା ନିୟନ୍ତ୍ରଣ ପରିଚାଳନା, ସାମ୍ପଲିଂ, ଯାଂଚ, ପ୍ୟାକେଜିଂ ଏବଂ ଲେବୁଲିଂ ଉପରେ ବୈଷୟିକ ବିନିମୟରେ ସହାୟତା । (ଗ) ମିଳିତ ସେମିନାର, କର୍ମଶାଳାର ଆୟୋଜନ, ଯାତ୍ରା, ବ୍ୟାଖ୍ୟାନ ଏବଂ ପ୍ରଶିକ୍ଷଣ କାର୍ଯ୍ୟକ୍ରମ ଆଦିରେ ସହାୟତା କରିବା । (ଘ) ବୁଝାମଣାରେ ସାମିଲ ପକ୍ଷଙ୍କ ଉତ୍ତରଦାୟିତ୍ୱ ଅନ୍ତର୍ଗତ ସ୍ୱାର୍ଥର ଅନ୍ୟ ବିଷୟ ଯାହା ଆପୋସ ଆଧାରରେ ନିର୍ଦ୍ଧାରଣ କରାଯିବ । ଏହି ସହଯୋଗ ବ୍ୟବସ୍ଥା ସୂଚନା ବିନିମୟ କରିବା, ପ୍ରଶିକ୍ଷଣ ଏବଂ କ୍ଷମତା ନିର୍ମାଣ ଉପାୟ ତଥା ଖାଦ୍ୟ ସୁରକ୍ଷା ପଦ୍ଧତିରେ ସୁଧାର ଲାଗି ପରସ୍ପରର ଶ୍ରେଷ୍ଠ ବ୍ୟବହାରକୁ ଜାଣିବାରେ ସହାୟକ ହେବ ।
ଉତ୍ତରାଖଣ୍ଡର ପାଉରୀରେ ଏକ ବସ୍ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ଲୋକଙ୍କ ଲାଗି ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରାଖଣ୍ଡର ପାଉରୀରେ ଏକ ବସ୍ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ମଧ୍ୟ ଏହି ଦୁର୍ଘଟଣାରେ ଆହତ ହୋଇଥିବା ବ୍ୟକ୍ତିଙ୍କ ଶୀଘ୍ର ଆରୋଗ୍ୟ କାମନା କରିଛନ୍ତି । ପ୍ରଧାନମନ୍ତ୍ରୀ କାର୍ଯ୍ୟାଳୟ ଟୁଇଟ୍‍ କରିଛି; “ଉତ୍ତରାଖଣ୍ଡର ପାଉରୀରେ ବସ୍ ଦୁର୍ଘଟଣା ହୃଦୟବିଦାରକ ଅଟେ । ଏହି ଦୁଃଖଦ ସମୟରେ ମୋର ଚିନ୍ତାଧାରା ଶୋକସନ୍ତପ୍ତ ପରିବାରଙ୍କ ସହ ଅଛି । ମୁଁ ଆଶା କରୁଛି ଯେଉଁମାନେ ଆହତ ହୋଇଛନ୍ତି ସେମାନେ ଶୀଘ୍ର ସୁସ୍ଥ ହୋଇଯିବେ । ଉଦ୍ଧାର କାର୍ଯ୍ୟ ଚାଲିଛି । ଯେଉଁମାନେ ପ୍ରଭାବିତ ସେମାନଙ୍କୁ ସମସ୍ତ ସହାୟତା ଯୋଗାଇ ଦିଆଯିବ : ପ୍ରଧାନମନ୍ତ୍ରୀ ମୋଦୀ”
ଜାତୀୟ ଗ୍ରାମୀଣ ପାନୀୟ ଜଳ କାର୍ଯ୍ୟକ୍ରମ ପୁନର୍ଗଠନ ପ୍ରସ୍ତାବକୁ କ୍ୟାବିନେଟ ଅନୁମୋଦନ

ଜାତୀୟ ଗ୍ରାମୀଣ ଜଳ ଯୋଗାଣ କାର୍ଯ୍ୟକ୍ରମକୁ ଜାରି ରଖିବା ଏବଂ ପୁନର୍ଗଠନ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଯଦ୍ଦ୍ୱାରା ଏହା ଆହୁରି ଫଳପ୍ରଦ, ପ୍ରତିଦ୍ୱନ୍ଦ୍ୱିତାମୂଳକ ହେବା ସହିତ ଯୋଜନାର କାର୍ଯ୍ୟକାରୀତା ଭଲ ଭାବେ ଅନୁଧ୍ୟାନ କରାଯାଇପାରିବ ଏବଂ ଗ୍ରାମାଂଚଳର ଲୋକମାନଙ୍କ ପାଇଁ ଉନ୍ନତମାନର ସେବା ସୁନିଶ୍ଚିତ କରାଯାଇପାରିବ । ଚତୁର୍ଦ୍ଦଶ ଅର୍ଥ କମିଶନଙ୍କ ଅବଧି 2017-18 ରୁ 2019-20 ମଧ୍ୟରେ ଏହି କାର୍ଯ୍ୟକ୍ରମ ପାଇଁ 23,050 କୋଟି ଟଙ୍କା ମଞ୍ଜୁର କରାଯାଇଛି । ଦେଶର ସମସ୍ତ ଗ୍ରାମାଂଚଳର ଲୋକମାନେ ଏହି କାର୍ଯ୍ୟକ୍ରମ ଅଧୀନରେ ଅର୍ନ୍ତଭୁକ୍ତ ହେବେ । ପୁନର୍ଗଠନ ଦ୍ୱାରା ଏହି କାର୍ଯ୍ୟକ୍ରମ ଅଧିକ ନମନୀୟ, ଫଳପ୍ରଦ, ପ୍ରତିଦ୍ୱନ୍ଦ୍ୱିତାପୂର୍ଣ୍ଣ ହେବା ସହିତ ବ୍ୟାପକ ଅଂଚଳକୁ ନିରନ୍ତର ଜଳଯୋଗାଣ ପାଇଁ ମନ୍ତ୍ରଣାଳୟର ଲକ୍ଷ୍ୟ ସାଧିତ ହୋଇପାରିବ । ଏହି କାର୍ଯ୍ୟକ୍ରମ ପାଇଁ କେତେକ ଗୁରୁତ୍ୱପୂର୍ଣ୍ଣ ନିଷ୍ପତି ନିଆଯାଇଛି ସେଗୁଡ଼ିକ ହେଲା: 1. 2020 ମାର୍ଚ୍ଚରେ ଚତୁର୍ଦ୍ଦଶ ଅର୍ଥ କମିଶନଙ୍କ ଅବଧି ସରିବା ପର୍ଯ୍ୟନ୍ତ ଜାତୀୟ ଗ୍ରାମୀଣ ପାନୀୟ ଜଳ (ଏନଆରଡିଡବ୍ଲ୍ୟୁପି) କାର୍ଯ୍ୟକ୍ରମ ଜାରି ରହିବ । 2.ଏନଆରଡିଡବ୍ଲ୍ୟୁପିର ପୁନର୍ଗଠନ ହେବା ଦ୍ୱାରା ଜାପାନୀ ଏନସେଫାଲାଇଟ୍ସ (ଜେଇ)/ଗୁରୁତର ଏନସେଫାଲାଇଟ୍ସ ସିଣ୍ଡ୍ରୋମ (ଏଇଏସ) ପ୍ରଭାବିତ ଅଂଚଳଗୁଡ଼ିକ ପାଇଁ 2% ଅତିରିକ୍ତ ପାଣ୍ଠି ନିର୍ଦ୍ଧାରଣ ସମ୍ଭବ ହୋଇପାରିବ । 3. ପାନୀୟ ଜଳ ଏବଂ ପରିମଳ ମନ୍ତ୍ରଣାଳୟ ଦ୍ୱାରା ଏନଆରଡିଡବ୍ଲ୍ୟୁପି ଅଧୀନରେ ଏକ ନୂଆ ଉପ-କାର୍ଯ୍ୟକ୍ରମ ଫେବୃଆରୀ 2017ରେ ଆରମ୍ଭ କରାଯାଇଛି । ଏହା ମାଧ୍ୟମରେ ପ୍ରାୟ 28 ହଜାର ଆର୍ସେନିକ ଏବଂ ଫ୍ଲୋରାଇଡ ପ୍ରଭାବିତ ଅଂଚଳ(ପୂର୍ବରୁ ଚିହ୍ନଟ)ରେ ଜରୁରୀ ସ୍ୱଚ୍ଛ ପାନୀୟ ଜଳ ଯୋଗାଣ କରାଯାଇପାରିବ । ମାର୍ଚ୍ଚ 2021 ପର୍ଯ୍ୟନ୍ତ 4 ବର୍ଷରେ କେନ୍ଦ୍ର ସରକାରଙ୍କ ଭାଗ 12,500 ଟଙ୍କା ଏଥିପାଇଁ ଆବଶ୍ୟକ ହେବ ବୋଲି ଆକଳନ କରାଯାଇଛି । ଏନଆରଡିଡବ୍ଲ୍ୟୁପି ଅଧୀନରେ ଆବଂଟିତ ପାଣ୍ଠିକୁ ଏ ବାବାଦରେ ଅନୁଦାନ ଯୋଗାଇ ଦିଆଯିବ । 4.ସହମତି ହୋଇଥିବା ଯୋଜନା ପାଇଁ ଆଗୁଆ ଅର୍ଥ ଲଗାଣ, ଦ୍ୱିତୀୟ କିସ୍ତି ପରିମାଣର ପାଖାପାଖି ଅଧା ରାଜ୍ୟ ସରକାରଙ୍କ ଦ୍ୱାରା ବ୍ୟୟ କରାଯିବ, ଯାହାକି ପରବର୍ତ୍ତୀ ସମୟରେ କେନ୍ଦ୍ରୀୟ ଅନୁଦାନ ଦ୍ୱାରା ଭରଣା କରାଯିବ । ଯଦି ନିର୍ଦ୍ଦିଷ୍ଟ ଆର୍ଥିକ ବର୍ଷର 30 ନଭେମ୍ବର ସୁଦ୍ଧା ରାଜ୍ୟ ସରକାର ଏହି ପାଣ୍ଠି ପାଇଁ ଦାବି ଉପସ୍ଥାପନ ନକରିପାରନ୍ତି ତା’ହେଲେ ଏହି ଅର୍ଥ ଏକ ସାଧାରଣ ପୁଲ ମଧ୍ୟକୁ ଚାଲିଯିବ । ଯାହା ଭଲ ପ୍ରଦର୍ଶନ କରୁଥିବା ରାଜ୍ୟଗୁଡ଼ିକୁ ଯୋଗାଇ ଦିଆଯିବ । ପ୍ରଥମେ ଭାରତ ସରକାରଙ୍କ ଭାଗର ଅର୍ଥ ଲଗାଣ କରିସାରିଥିବା ରାଜ୍ୟକୁ ଏହି ପୁଲରୁ ପାଣ୍ଠି ଯୋଗାଇ ଦିଆଯିବ । 5.ଦ୍ୱିତୀୟ କିସ୍ତିର ଅନ୍ୟ ଅଧା ଭାଗ ଅନୁଦାନ କାର୍ଯ୍ୟକାରୀତା ସ୍ଥିତି ଆଧାରରେ ପାଇପ ଜଳ ଯୋଗାଣ କାର୍ଯ୍ୟକ୍ରମ ସମ୍ପୂର୍ଣ୍ଣ କରିଥିବା ରାଜ୍ୟଗୁଡ଼ିକୁ ତୃତୀୟ ପକ୍ଷ ଆକଳନ ଅନୁଯାୟୀ ଯୋଗାଇ ଦିଆଯିବ । 6.ଚତୁର୍ଦ୍ଦଶ ଅର୍ଥ କମିଶନଙ୍କ ଅବଧି 2017-18 ରୁ 2019-20 ମଧ୍ୟରେ ଏହି କାର୍ଯ୍ୟକ୍ରମ ପାଇଁ 23,050 କୋଟି ଟଙ୍କା କ୍ୟାବିନେଟ ଅନୁମୋଦନ କରିଛନ୍ତି । ଏହି କାର୍ଯ୍ୟକ୍ରମର ଉପାଦାନଗୁଡ଼ିକୁ ହ୍ରାସ କରାଯାଇ ଏନଆରଡିଡବ୍ଲ୍ୟୁପି ପାଣ୍ଠି ବିନଯୋଗ ପାଇଁ ରାଜ୍ୟଗୁଡ଼ିକୁ ଅଧିକ ନମନୀୟତା ପ୍ରଦାନ କରାଯାଇଛି । ପାନୀୟ ଜଳ ଏବଂ ପରିମଳ ମନ୍ତ୍ରଣାଳୟର ସମନ୍ୱିତ ପରିଚାଳନା ସୂଚନା ବ୍ୟବସ୍ଥା (ଆଇଏଆଇଏସ)ର ତଥ୍ୟ ଅନୁଯାୟୀ, ଭାରତରେ ଗ୍ରାମୀଣ ଜନସଂଖ୍ୟାର 77% ଲୋକଙ୍କୁ ପୂର୍ଣ୍ଣ ଜଳଯୋଗାଣ (ଦୈନିକ ମୁଣ୍ଡପିଛା 40 ଲିଟର) ଏବଂ 56% ଗ୍ରାମାଂଚଳର ଲୋକମାନଙ୍କୁ ସାଧାରଣ ଷ୍ଟାଣ୍ଡପୋଷ୍ଟ ମାଧ୍ୟମରେ ନଳ ଯୋଗେ ଜଳଯୋଗାଣ କରାଯାଇଛି । ଏମାନଙ୍କ ମଧ୍ୟରୁ 16.7% ଲୋକ ଘରୋଇ ସଂଯୋଗ ପାଇଛନ୍ତି । ସୂଚନାଯୋଗ୍ୟ ଯେ ଗ୍ରାମାଂଚଳରେ ସୁଲଭ ଜଳ ଯୋଗାଣ ଉଦ୍ଦେଶ୍ୟରେ ଏନଆରଡିଡବ୍ଲ୍ୟୁପି ଯୋଜନା 2009ରେ ଆରମ୍ଭ କରାଯାଇଥିଲା ।
ବିଚାର ବିଭାଗ ଅଧିକାରୀମାନଙ୍କ ପାଇଁ ଦ୍ୱିତୀୟ ରାଷ୍ଟ୍ରୀୟ ବେତନ ଆୟୋଗ ଗଠନ ପ୍ରସ୍ତାବକୁ କ୍ୟାବିନେଟର ମଞ୍ଜୁରି

ଦେଶରେ ସବଅର୍ଡିନେଟ ବିଚାର ବିଭାଗ ପାଇଁ ଦ୍ୱିତୀୟ ରାଷ୍ଟ୍ରୀୟ ଜୁଡିସିଆଲ ବେତନ କମିଶନ ଗଠନ କରାଯିବ । ଏହି ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । କ୍ୟାବିନେଟଙ୍କ ଅନୁମୋଦନ ଅନୁଯାୟୀ ସୁପ୍ରିମକୋର୍ଟର ଅବସରପ୍ରାପ୍ତ ବିଚାରପତି ଜଷ୍ଟିସ ଶ୍ରୀ ଜେ.ପି.ଭେଙ୍କଟରାମା ରେଡ୍ଡୀ ଏହି କମିଶନର ଅଧ୍ୟକ୍ଷ ହେବ । ଏହି କମିଶନରେ କେରଳ ହାଇକୋର୍ଟର ପୂର୍ବତନ ବିଚାରପତି ଶ୍ରୀ ଆର.ବସନ୍ତ କମିଶନର ସଦସ୍ୟ ରହିବେ । କମିଶନ 18 ମାସ ସମୟ ମଧ୍ୟରେ ରାଜ୍ୟ ସରକାରମାନଙ୍କୁ ତାଙ୍କ ସୁପାରିଶ ପ୍ରଦାନ କରିବେ । ପ୍ରସ୍ତାବିତ ଆୟୋଗ ରାଜ୍ୟ ଏବଂ କେନ୍ଦ୍ରଶାସିତ ଅଂଚଳମାନଙ୍କରେ କାର୍ଯ୍ୟରତ ବିଚାର ବିଭାଗ ଅଧିକାରୀମାନଙ୍କର ଦରମା, ଢ଼ାଂଚା ଏବଂ ସେବା ବ୍ୟବସ୍ଥା ସମ୍ପର୍କ ତର୍ଜମା କରିବେ । ସବଅର୍ଡିନେଟ ବିଚାର ବିଭାଗର ଅଧିକାରୀମାନଙ୍କ ବେତନ ଢ଼ାଂଚା ଓ ଭତ୍ତା ବିଷୟରେ ସର୍ବଶେଷ ନୀତି ପ୍ରସ୍ତୁତ କରିବେ । ଏହାସହିତ ବିଚାର ବିଭାଗ ଅଧିକାରୀମାନଙ୍କର କାର୍ଯ୍ୟ ପରିବେଶ ଏବଂ କେଉଁ ପରିବେଶ ପାଇଁ କି ପ୍ରକାର ଭତ୍ତାର ଆବଶ୍ୟକତା ରହିଛି, ବେତନ ସମୀକରଣ ଆଦି ବିଷୟରେ ତର୍ଜମା ଓ ସୁପାରିଶ କରିବେ । ଏହିସବୁ କାର୍ଯ୍ୟ ସମ୍ପାଦନା ଲାଗି ଦ୍ୱତୀୟ ରାଷ୍ଟ୍ରୀୟ ବିଚାର ବିଭାଗ ବେତନ କମିଶନ ନିଜସ୍ୱ କାର୍ଯ୍ୟଧାରା ଓ ମୋଡାଲିଟି ପ୍ରସ୍ତୁତ କରିବେ । ସମଗ୍ର ଦେଶରେ ବିଚାର ବିଭାଗ ଅଧିକାରୀମାନଙ୍କୁ ସମାନ ହାରରେ ଓ ଢ଼ାଂଚାରେ ବେତନ ନିର୍ଦ୍ଧାରଣ ଓ ସେବା ବ୍ୟବସ୍ଥା କରିବା ଦିଗରେ ପଦକ୍ଷେପ ନେବେ । ବିଚାର ବିଭାଗ ପ୍ରଶାସନକୁ ବ୍ୟାପକ କରିବା ଏବଂ ଏହି ବ୍ୟବସ୍ଥାରେ ପାରଦର୍ଶିତା ଆଣିବା ଦିଗରେ କି କି ପଦକ୍ଷେପ ନିଆଯିବା ଆବଶ୍ୟକ ସେଥିନେଇ ମଧ୍ୟ କମିଶନ ସୁପାରିଶ କରିବେ । ପରିଶେଷରେ ପୂର୍ବ କମିଶନଙ୍କ ଦ୍ୱାରା ସୁପାରିଶ କରାଯାଇଥିବା ପ୍ରସ୍ତାବଗୁଡିକ ଲାଗୁ କରିବା କ୍ଷେତ୍ରରେ ରହିଥିବା ପ୍ରତିବନ୍ଧକଗୁଡିକୁ ହଟାଇବା ଦିଗରେ ମଧ୍ୟ ନୂତନ ଆୟୋଗ ପ୍ରୟାସ କରିବେ ।
ଆସନ୍ତାକାଲି ଭାରତୀୟ ଜନୌଷଧି ପରିଯୋଜନା ଓ ଶସ୍ତା କାର୍ଡିଆକ ଷ୍ଟେଣ୍ଟ୍ସ, ଆଣ୍ଠୁ ପ୍ରତ୍ୟାରୋପଣ ହିତାଧିକାରୀଙ୍କ ସହ “ସମ୍ଭବ” କାର୍ଯ୍ୟକ୍ରମ ମାଧ୍ୟମରେ ମତ ବିନିମୟ କରିବେ ପ୍ରଧାନମନ୍ତ୍ରୀ

ଆସନ୍ତାକାଲି ସକାଳ 09.30 ମିନିଟ ସମୟରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭିଡିଓ କନଫେରେନସିଙ୍ଗ ଜରିଆରେ ଭାରତୀୟ ଜନୌଷଧି ପରିଯୋଜନା ଓ ଶସ୍ତା କାର୍ଡିଆକ ଷ୍ଟେଣ୍ଟ୍ସ ଏବଂ ଆଣ୍ଠୁ ପ୍ରତିରୋପଣ ହିତାଧିକାରୀମାନଙ୍କ ସହ “ସମ୍ଭବ” କାର୍ଯ୍ୟକ୍ରମ ମାଧ୍ୟମରେ ମତ ବିନିମୟ କରିବେ । ରୋଗୀ ଏବଂ ଗରିବଙ୍କ ଜୀବନରେ କିଭଳି ପରିବର୍ତ୍ତନ ଆଣିପାରିଛି ସେମାନଙ୍କ ପ୍ରତିକ୍ରିୟା ଜାଣିବା ଏହି “ସମ୍ଭବ” କାର୍ଯ୍ୟକ୍ରମର ଉଦ୍ଦେଶ୍ୟ । ନମୋ ଆପ, ୟୁଟ୍ୟୁବ, ଫେସବୁକ ଆଦି ବିଭିନ୍ନ ସାମାଜିକ ଗଣମାଧ୍ୟମ ପ୍ଲାଟଫର୍ମ ଜରିଆରେ ଏହି “ସମ୍ଭବ” କାର୍ଯ୍ୟକ୍ରମ ସମ୍ପୂର୍ଣ୍ଣ ରୂପେ ଉପଲବ୍ଧ ହେବ ।
ନାରୀ ଶକ୍ତିକୁ ମଜବୁତ କରିବାକୁ ସାମୂହିକ ପ୍ରତିବଦ୍ଧତାକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତରେ ନାରୀ ଶକ୍ତିକୁ ମଜବୁତ କରିବା ପାଇଁ ୧୩୦ କୋଟି ଭାରତୀୟଙ୍କ ସାମୂହିକ ପ୍ରତିବଦ୍ଧତାକୁ ପ୍ରଶଂସା କରିଛନ୍ତି । ଭାରତରେ କନ୍ୟା ଶିଶୁ ମୃତ୍ୟୁ ହାର ହ୍ରାସ ସଂକ୍ରାନ୍ତରେ କେନ୍ଦ୍ର ମହିଳା ଓ ଶିଶୁ ବିକାଶ ମନ୍ତ୍ରୀ ଶ୍ରୀମତୀ ସ୍ମୃତି ଇରାନୀଙ୍କ ଏକ ଟୁଇଟ୍‍ ଉପରେ ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଏହା ଏକ ବଡ଼ ସଙ୍କେତ, ଆମର ନାରୀ ଶକ୍ତିକୁ ମଜବୁତ କରିବା ପାଇଁ ୧୩୦ କୋଟି ଭାରତୀୟଙ୍କ ସାମୂହିକ ପ୍ରତିବଦ୍ଧତାର ପ୍ରତିଫଳନ ବୋଲି ସେ କହିଛନ୍ତି ।”
ଫିଲିପାଇନ୍ସ ଗସ୍ତରେ ଯିବା ପୂର୍ବରୁ ପ୍ରଧାନମନ୍ତ୍ରୀଙ୍କ ବକ୍ତବ୍ୟ

ଫିଲିପାଇନ୍ସ ଗସ୍ତରେ ଯିବା ପୂର୍ବରୁ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ବକ୍ତବ୍ୟ ନିମ୍ନରେ ପ୍ରଦାନ କରାଗଲା । “ନଭେମ୍ବର 12ତାରିଖରୁ ମୋର 3-ଦିନିଆ ମନିଲା ଗସ୍ତ ଆରମ୍ଭ ହେଉଛି । ଫିଲିପାଇନ୍ସକୁ ଏହା ମୋର ପ୍ରଥମ ଦ୍ୱିପାକ୍ଷିକ ଗସ୍ତ, ଯେଉଁଠି ଆସିଆନ୍-ଇଣ୍ଡିଆ ଏବଂ ପୂର୍ବ ଏସିଆ ଶିଖର ସମ୍ମିଳନୀରେ ମୁଁ ଭାଗ ନେବି । ସେଥିରେ ମୋର ସାମିଲ ହେବା ଏସୀୟ ରାଷ୍ଟ୍ରର ସଦସ୍ୟମାନଙ୍କ ସହ ସମ୍ପର୍କ ସୁଦୃଢ଼ ପାଇଁ ଭାରତର ପ୍ରତିଶ୍ରୁତିବଦ୍ଧତା, ବିଶେଷକରି ଭାରତ-ପ୍ରଶାନ୍ତ ଅଚଂଳରେ, ସାଧାରଣ ଭାବେ, ମୋର ସରକାର ଏକ୍ଟ ଇଷ୍ଟ ନୀତି ଢାଞ୍ଚା ଭିତରେ ରହି କରୁଛି । ଏହି ସମ୍ମିଳନୀ ବ୍ୟତିରକେ, ମୁଁ ଆସିଆନର 50ତମ ବର୍ଷପୂର୍ତ୍ତିର ସ୍ୱତନ୍ତ୍ର ସମାରୋହ, ଆଞ୍ଚଳିକ ବିସ୍ତୃତ ଅର୍ଥନୀତିକ ଭାଗିଦାରୀ(ଆରସିଇଏପ୍) ନେତାଙ୍କ ବୈଠକ ଏବଂ ଆସିଆନ୍ ବିଜିନେସ୍ ଓ ଇନଭେଷ୍ଟମେଣ୍ଟ କର୍ମଶାଳାରେ ଯୋଗ ଦେବି । ଆସିଆନ୍ ବିଜିନେସ୍ ଓ ଇନଭେଷ୍ଟମେଣ୍ଟ ସମ୍ମିଳନୀ ଆସିଆନ୍ ସଦସ୍ୟ ରାଷ୍ଟ୍ର ସହ ଭାରତର ବାଣିଜ୍ୟ ସମ୍ବନ୍ଧକୁ ଅଧିକ ସୁଦୃଢ କରିବ ଓ ଏ ଦିଗରେ ଘନିଷ୍ଠ ସହଯୋଗକୁ ପ୍ରୋତ୍ସାହିତ କରିବ, ଯାହାକି ଆମର ମୋଟ ବ୍ୟାପାରର 10.85 % । ଫିଲିପାଇନ୍ସକୁ ମୋର ପ୍ରଥମ ଗସ୍ତବେଳେ, ମୁଁ ଫିଲିପାଇନ୍ସର ରାଷ୍ଟ୍ରପତି ମହାମହିମ ରଡ୍ରିଗୋ ଦୁତେର୍ତ୍ତେଙ୍କ ସହ ଦ୍ୱିପାକ୍ଷିକ ବୈଠକ ଆଶା କରୁଛି । ମୁଁ ମଧ୍ୟ ଆସିଆନ୍ ଓ ପୂର୍ବ ଏସିଆ ସମ୍ମିଳନୀର ନେତାମାନଙ୍କ ସହ ଆଲୋଚନା କରିବି । ମୁଁ ଫିଲିପାଇନ୍ସରେ ରହୁଥିବା ଭାରତୀୟ ସମୁଦାୟ ସହ ଯୋଡ଼ି ହେବା ନେଇ ଆଶାବାଦୀ ଅଛି । ମାନିଲା ରହଣୀ ସମୟରେ ମୁଁ ଆନ୍ତର୍ଜାତିକ ଧାନ ଗବେଷଣା ପ୍ରତିଷ୍ଠାନ (ଆଇଆରଆରଆଇ) ଏବଂ ମହାବୀର ଫିଲିପାଇନ୍ସ ଫାଉଣ୍ଡେସନ୍ ସଂସ୍ଥା(ଏମପିଏଫ୍ଆଇ)କୁ ମଧ୍ୟ ଗସ୍ତରେ ଯିବି । ବୈଜ୍ଞାନିକ ଗବେଷଣା ଓ ବିକାଶ ମାଧ୍ୟମରେ ଆନ୍ତର୍ଜାତିକ ଧାନ ଗବେଷଣା ପ୍ରତିଷ୍ଠାନ(ଆଇଆରଆରଆଇ) ଧାନ ବିହନର ଗୁଣବତ୍ତାକୁ ବିକଶିତ କରୁଛି ଓ ଖାଦ୍ୟ ଅଭାବ ଦୂର ପାଇଁ ଆନ୍ତର୍ଜାତିକ ସମୁଦାୟକୁ ସହାୟତା କରୁଛି । ବହୁ ସଂଖ୍ୟାରେ ଭାରତୀୟ ବୈଜ୍ଞାନିକମାନେ ଆଇଆରଆରଆଇରେ କାର୍ଯ୍ୟ କରୁଛନ୍ତି ଏବଂ ଗବେଷଣା ଓ ବିକାଶ କ୍ଷେତ୍ରରେ ନିଜର ଯୋଗଦାନ ଦେଉଛନ୍ତି । ବାରଣାସୀରେ ଆଇଆରଆରଆଇର ଏକ ଦକ୍ଷିଣ ଏସିଆ ଆଂଚଳିକ କେନ୍ଦ୍ର ସ୍ଥାପନ ପ୍ରସ୍ତାବକୁ ମୋ କ୍ୟାବିନେଟ୍ 2017 ଜୁଲାଇ 12ତାରିଖରେ ଅନୁମୋଦନ କରିଛି । ଫିଲିପାଇନ୍ସରେ ନିଜର ମୁଖ୍ୟାଳୟ ବାହାରେ ଆଇଆରଆରଆଇର ଏହା ପ୍ରଥମ ଗବେଷଣା କେନ୍ଦ୍ର । ଧାନର ଉତ୍ପାଦନ ବୃଦ୍ଧି, ଉତ୍ପାଦନ ଖର୍ଚ୍ଚ ହ୍ରାସ, ମୂଲ୍ୟ ସମ୍ବର୍ଦ୍ଧନ, ବିବିଧତା ଓ ଚାଷୀଙ୍କ ଦକ୍ଷତା ବୃଦ୍ଧିରେ ସହାୟତା ଏବଂ ଉପାର୍ଜନ ବୃଦ୍ଧିରେ ଏହି ବାରଣାସୀ କେନ୍ଦ୍ର ସହାୟକ ହେବ । ଆବଶ୍ୟକ ଅନୁଭବ କରୁଥିବା ଦିବ୍ୟାଙ୍ଗଙ୍କ ମଧ୍ୟରେ ମାଗଣା କୃତ୍ରିମ ଅଙ୍ଗ ‘ଜୟପୁର ପୁଟ୍’ ବିତରଣ ଗତିବିଧିକୁ ସମର୍ଥନ ଜଣାଇବା ଉଦ୍ଦେଶ୍ୟରେ ମହାବୀର ଫିଲିପିନ୍ସ ଫାଉଣ୍ଡେସନ୍ ଇଙ୍କ (ଏମ୍ପିଏଫ୍ଆଇ)କୁ ଗସ୍ତରେ ଯିବି । 1989 ମସିହାରେ ନିଜର ସ୍ଥାପନା ପରଠାରୁ ଏମପିଏଫ୍ଆଇ ଫିଲିପାଇନ୍ସରେ ପ୍ରାୟ 15ହଜାର ଭିନ୍ନକ୍ଷମଙ୍କୁ ‘ଜୟପୁର ଫୁଟ୍’ ଲଗାଇ ସେମାନଙ୍କୁ ନୂଆ ଜୀବନ ଜୀଇଁବା ପାଇଁ ସକ୍ଷମ କରାଇଛି । ଏହି ମହାନ ମାନବୀୟ ଗତବିଧିକୁ ସମର୍ଥନ ଜଣାଇ ଫିଲିଫାଇନ୍ସ ଫାଉଣ୍ଡେସନକୁ ଭାରତ ସରକାର ଏକ ସାମାନ୍ୟ ଯୋଗଦାନ ଦେଉଛନ୍ତି । ମୁଁ ଦୃଢ଼ ନିଶ୍ଚିତ ଯେ ମାନିଲାକୁ ମୋର ଗସ୍ତ ଦ୍ୱାରା ଫିଲିପାଇନ୍ସ ସହ ଭାରତର ଦ୍ୱିପାକ୍ଷିକ ସମ୍ପର୍କକୁ ଅଧିକ ପ୍ରୋତ୍ସାହନ ମିଳିବ ଏବଂ ଆସିଆନ ଗୋଷ୍ଠୀ ସହ ଆମର ରାଜନୀତିକ-ସୁରକ୍ଷା, ଅର୍ଥନୀତିକ ଓ ସାମାଜିକ-ସାଂସ୍କୃତିକ କ୍ଷେତ୍ରରେ ମଧ୍ୟ ସମ୍ପର୍କ ସୁଦୃଢ଼ ହେବ ।
ରାଞ୍ଚିରେ ଆୟୁଷ୍ମାନ ଭାରତ ହିତାଧିକାରୀଙ୍କ ସହ ପ୍ରଧାନମନ୍ତ୍ରୀଙ୍କ ମତ ବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 17 ଫେବ୍ରୁଆରୀ 2019ରେ ଝାଡ଼ଖଣ୍ଡର ରାଞ୍ଚି ଗସ୍ତ କରିଛନ୍ତି । ପ୍ରଧାନମନ୍ତ୍ରୀ ଆୟୁଷ୍ମାନ ଭାରତର ହିତାଧିକାରୀଙ୍କ ସହ ମତ ବିନିମୟ କରିଛନ୍ତି । ଏହି ଅବସରରେ ଝାଡ଼ଖଣ୍ଡ ରାଜ୍ୟପାଳ ଶ୍ରୀମତୀ ଦ୍ରୌପଦୀ ମୁର୍ମୁ ଓ ମୁଖ୍ୟମନ୍ତ୍ରୀ ଶ୍ରୀ ରଘୁବର ଦାସ ଉପସ୍ଥିତ ଥିଲେ । ଏହା ପୂର୍ବରୁ ଝାଡଖଣ୍ଡର ହଜାରିବାଗ ଗସ୍ତ କରି ପ୍ରଧାନମନ୍ତ୍ରୀ କହିଥିଲେ ଯେ, ଏହି ମାଟିରୁ ଆୟୁଷ୍ମାନ ଭାରତର ଶୁଭାରମ୍ଭ ହୋଇଥିଲା, ଯାହାକି ଲକ୍ଷ ଲକ୍ଷ ଭାରତୀୟଙ୍କୁ ସ୍ୱାସ୍ଥ୍ୟ ସୁବିଧା ପ୍ରଦାନ କରିଛି । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ରାଞ୍ଚିଠାରେ ସେପ୍ଟେମ୍ବର 23, 2018ରେ ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନା – ଆୟୁଷ୍ମାନ ଭାରତର ଶୁଭାରମ୍ଭ କରିଥିଲେ ଏବଂ ଗରିବଙ୍କ ସେବା ନିମନ୍ତେ ଏହି ଯୋଜନା ଗୁରୁତ୍ୱପୂର୍ଣ୍ଣ ସାବ୍ୟସ୍ତ ହେବ ବୋଲି କହିଥିଲେ । ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନା ଗରିବଙ୍କ ଆର୍ଥିକ ଭାରକୁ ଲାଘବ କରିବା ସହ ସେମାନଙ୍କୁ ଉଚ୍ଚକୋଟୀର ସ୍ୱାସ୍ଥ୍ୟ ସୁବିଧା ଯୋଗାଇବାରେ ସହାୟକ ହୋଇଛି । ଏହି ଯୋଜନା ଅନ୍ତର୍ଗତ ପ୍ରତ୍ୟେକ ପରିବାରକୁ ବାର୍ଷିକ 5 ଲକ୍ଷ ଟଙ୍କା ଯୋଗାଇ ଦିଆଯିବ । ଏହି ଯୋଜନାରେ ପ୍ରାୟ 50 କୋଟି ହିତାଧିକାରୀ ଉପକୃତ ହେବେ । ଏହା ବିଶ୍ୱର ସବୁଠାରୁ ବଡ ସ୍ୱାସ୍ଥ୍ୟ ସୁରକ୍ଷା ଯୋଜନା । ଏହି ଯୋଜନା ଅନ୍ତର୍ଗତ ହିତାଧିକାରୀଙ୍କ ସଂଖ୍ୟା ୟୁରୋପୀୟ ୟୁନିଅନର ଜନସଂଖ୍ୟା ବା ଆମେରିକା, କାନାଡା ଏବଂ ମେକ୍ସିକୋର ମୋଟ ଜନସଂଖ୍ୟା ସହ ସମାନ ।
ବେଙ୍ଗାଲୁରୁରେ ଦଶମ ସୌନ୍ଦର୍ଯ୍ୟ ଲହରୀ ପାରାୟଣୋତ୍ସବ ମହାସମର୍ପଣ କାର୍ଯ୍ୟକ୍ରମରେ ଯୋଗ ଦେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବେଙ୍ଗାଲୁରୁଠାରେ ଦଶମ ସୌନ୍ଦର୍ଯ୍ୟ ଲହରୀ ପାରାୟଣୋତ୍ସବ ମହାସମର୍ପଣ କାର୍ଯ୍ୟକ୍ରମରେ ଯୋଗ ଦେଇଥିଲେ । ଆଦି ଶଙ୍କରାଚାର୍ଯ୍ୟଙ୍କ ଦ୍ୱାରା ସୌନ୍ଦର୍ଯ୍ୟ ଲହରୀ ଶ୍ଳୋକାବଳି ରଚନା କରାଯାଇଥିଲା । ଏହି ସମାରୋହରେ ସୌନ୍ଦର୍ଯ୍ୟ ଲହରୀର ସମବେତ ଉଚ୍ଚାରଣ କରାଯାଇଥିଲା । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ ସମବେତ ମନ୍ତ୍ରୋଚାରଣର ଏହି ପରିବେଶରୁ ସେ ବିଶେଷ ଶକ୍ତି ପ୍ରାପ୍ତ କରିଥିବା ଅନୁଭବ କରୁଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ କିଛିଦିନ ପୂର୍ବରୁ ସେ କେଦାରନାଥ ଗସ୍ତରେ ଯାଇଥିଲେ । ନିଜର କ୍ଷୁଦ୍ର ଜୀବନକାଳ ମଧ୍ୟରେ ଏପରି ଉପାନ୍ତ ଅଂଚଳ ଏବଂ ଦେଶର ଅନ୍ୟ ପ୍ରାନ୍ତରେ ଆଦି ଶଙ୍କରଙ୍କ ଦ୍ୱାରା କରାଯାଇଥିବା ମହାନ କାର୍ଯ୍ୟକୁ ଦେଖି ସେ ଆଶ୍ୱର୍ଯ୍ୟାନ୍ୱିତ ହୋଇଥିଲେ । ସେ କହିଥିଲେ ଯେ ବେଦ ଏବଂ ଉପନିଷଦ ଜରିଆରେ ଆଦି ଶଙ୍କର ଭାରତକୁ ଏକତ୍ର କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଆଦି ଶଙ୍କରଙ୍କ ଲିଖିତ ସୌନ୍ଦର୍ଯ୍ୟ ଲହରୀରୁ ଜଣେ ସାଧାରଣ ଲୋକ ଅନେକ କିଛି ଶିକ୍ଷା ଲାଭ କରିପାରିବ । ସେ କହିଥିଲେ ଯେ ଆଦି ଶଙ୍କରାଚାର୍ଯ୍ୟ ସମାଜରୁ କଳୁଷତା ଦୂର କରିଥିଲେ ଏବଂ ସେଥିରୁ ପରବର୍ତ୍ତୀ ପିଢ଼ିକୁ ସୁରକ୍ଷିତ ରଖିଥିଲେ । ସେ କହିଥିଲେ ଯେ ଭିନ୍ନ ବିଚାରଧାରା ଏବଂ ଆଦର୍ଶରେ ଥିବା ଶ୍ରେଷ୍ଠତ୍ୱକୁ ଆଦି ଶଙ୍କର ଆତ୍ମସାତ କରିଥିଲେ । ସେ କହିଥିଲେ ଯେ ଆଦି ଶଙ୍କରାଚାର୍ଯ୍ୟଙ୍କ ତପସ୍ୟା ବର୍ତ୍ତମାନ ସୁଦ୍ଧା ଭାରତୀୟ ସଂସ୍କୃତିରେ ଜୀବନ୍ତ ରହିଛି । ଏହି ସଂସ୍କୃତି ସମସ୍ତଙ୍କୁ ଗ୍ରହଣ କରିଥାଏ ଏବଂ ସମସ୍ତଙ୍କୁ ନେଇ ଆଗକୁ ବଢ଼ିଥାଏ । ଏହି ସଂସ୍କୃତି ଏକ ନୂତନ ଭାରତର ଭିତ୍ତିଭୂମି- ଏବଂ ସବକା ସାଥ, ସବକା ବିକାଶ ମନ୍ତ୍ରକୁ ଅନୁକରଣ କରିଥାଏ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଭାରତୀୟ ସାଂସ୍କୃତିକ ଐତିହ୍ୟରେ ସମସ୍ତ ଜାଗତିକ ସମସ୍ୟାର ସମାଧାନ ରହିଛି । ସେ କହିଥିଲେ ଯେ ଭାରତରେ ସର୍ବଦା ପ୍ରକୃତିର ସଂରକ୍ଷଣ ପ୍ରତି ଗୁରୁତ୍ୱାରୋପ କରାଯାଇଛି । ପ୍ରଧାନମନ୍ତ୍ରୀ କହିଥିଲେ ଯେ ଯେଉଁ ଏଲଇଡି ବଲ୍ବ ପୂର୍ବରୁ 350ଟଙ୍କାରେ ମିଳୁଥିଲା ତାହା ଏବେ ଉଜାଲା ଯୋଜନାରେ 40ରୁ 50ଟଙ୍କାରେ ମିଳୁଛି । ସେ କହିଥିଲେ ଯେ ଏବେସୁଦ୍ଧା 27 କୋଟି ଏଲଇଡି ବଲ୍ବ ବଣ୍ଟାଯାଇସାରିଲାଣି । ଏହାର ଫଳସ୍ୱରୂପ ବିଦ୍ୟୁତ ବିଲରେ ସଂଚୟ ହୋଇପାରିଛି, ବୋଲି ସେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ ସୂଚନା ଦେଇଥିଲେ ଯେ ଉଜ୍ଜ୍ୱଳା ଯୋଜନା ଅଧୀନରେ 3 କୋଟି ଏଲପିଜି ସଂଯୋଗ ଦିଆଯାଇସାରିଲାଣି । ଏହା ଗ୍ରାମାଂଚଳର ମହିଳାଙ୍କ ଜୀବନରେ ସକାରାତ୍ମକ ପରିବର୍ତ୍ତନ ଆଣିବା ସହିତ ସ୍ୱଚ୍ଛ ପରିବେଶ କ୍ଷେତ୍ରରେ ମଧ୍ୟ ଯୋଗଦାନ କରିଛି ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ବର୍ତ୍ତମାନ ସମୟର ଆହ୍ୱାନ ହେଉଛି ଭାରତକୁ ନିରକ୍ଷରତା, ଅଜ୍ଞାନତା, ଅପପୁଷ୍ଟି, କଳାଧନ ଏବଂ ଦୁର୍ନୀତି ଭଳି କଳୁଷତା ଠାରୁ ମୁକ୍ତ ରଖିବା ।
ଜୟନ୍ତୀ ଅବସରରେ ଡଃ ରାଜେନ୍ଦ୍ର ପ୍ରସାଦଙ୍କୁ ସ୍ମରଣ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜୟନ୍ତୀ ଅବସରରେ ଡଃ ରାଜେନ୍ଦ୍ର ପ୍ରସାଦଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଜୟନ୍ତୀ ଅବସରରେ ଡଃ ରାଜେନ୍ଦ୍ର ପ୍ରସାଦଙ୍କୁ ସ୍ମରଣ କରୁଛି । ଜଣେ ମହାନ ନେତା ଭାବରେ ସେ ସାହସ ଓ ବୌଦ୍ଧିକତାର ପ୍ରତୀକ ଥିଲେ । ତାଙ୍କ ବ୍ୟକ୍ତିତ୍ୱ ଭାରତୀୟ ସଂସ୍କୃତିରେ ନିହିତ ଥିଲା ଏବଂ ଭାରତର ବିକାଶ ପାଇଁ ତାଙ୍କ ଆଭିମୁଖ୍ୟ ଭବିଷ୍ୟବାଦୀ ଥିଲା ।”
ସ୍ୱଚ୍ଛତା ହିଁ ସେବା ଅଭିଯାନକୁ ସେପ୍ଟେମ୍ବର 15ରେ   ଶୁଭାରମ୍ଭ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଗାମୀ ସେପ୍ଟେମ୍ବର 15 (ଶନିବାର) ରେ ସ୍ୱଚ୍ଛତା ହିଁ ସେବା ଅଭିଯାନର ଶୁଭାରମ୍ଭ କରିବେ । 15 ଦିନ ପର୍ଯ୍ୟନ୍ତ ଚାଲିବାକୁ ଥିବା ଏହି ଅଭିଯାନର ଏକ ଅଂଶବିଶେଷ ଭାବେ ପ୍ରଧାନମନ୍ତ୍ରୀ ଭିଡିଓ କନଫେରେନସିଙ୍ଗ ଜରିଆରେ ଦେଶର 18ଟି ସ୍ଥାନର ବିଭିନ୍ନ ବର୍ଗର ଜନସାଧାରଣଙ୍କ ସହ ମତ ବିନିମୟ କରିବେ । ପ୍ରଧାନମନ୍ତ୍ରୀଙ୍କ ସହ ମତ ବିନିମୟ କରିବେ – ସ୍କୁଲ ଛାତ୍ରଛାତ୍ରୀ, ଯବାନ, ଆଧ୍ୟାତ୍ମିକ ଗୁରୁ, ଦୁଗ୍ଧ ଏବଂ କୃଷି ସମବାୟ ସମିତିର ସଦସ୍ୟ, ଗଣମାଧ୍ୟମର ପ୍ରତିନିଧି, ସ୍ଥାନୀୟ ସରକାରୀ ପ୍ରତିନିଧି, ରେଳବାଇ କର୍ମଚାରୀ, ସ୍ୱେଚ୍ଛାସେବୀ ସଂଗଠନ ଏବଂ ସ୍ୱେଚ୍ଛାଗ୍ରହୀ । ସ୍ୱଚ୍ଛତା ହିଁ ସେବା ଅଭିଯାନର ଉଦ୍ଦେଶ୍ୟ ସ୍ୱଚ୍ଛତା ପ୍ରତି ଅଧିକ ସାର୍ବଜନୀନ ଭାଗୀଦାରିତା ସୃଷ୍ଟି କରାଯିବ ଯାହା ଅକ୍ଟୋବର 2, 2018ରେ ସ୍ୱଚ୍ଛ ଭାରତ ମିଶନର ଚତୁର୍ଥ ବାର୍ଷିକୀ ପର୍ଯ୍ୟନ୍ତ ଜାରି ରହିବ ଏବଂ ମହାତ୍ମା ଗାନ୍ଧୀଙ୍କ 150 ତମ ଜୟନ୍ତୀର ପ୍ରାରମ୍ଭିକ ସମାରୋହ ହେବ । ସ୍ୱଚ୍ଛ ଭାରତ ଅଭିଯାନ ବାପୁଙ୍କ ପ୍ରତି ଏକ ଶ୍ରେଷ୍ଠ ଶ୍ରଦ୍ଧାଞ୍ଜଳି ହେବ ବୋଲି ପ୍ରଧାନମନ୍ତ୍ରୀ ଏକ ଭିଡିଓ ବାର୍ତ୍ତା ଜରିଆରେ ପୂର୍ବରୁ କହିଥିଲେ ଏବଂ ଏହି ଅଭିଯାନର ଏକ ଅଂଶବିଶେଷ ଭାବେ ସାମିଲ ହୋଇ ସ୍ୱଚ୍ଛ ଭାରତ ଅଭିଯାନକୁ ସୁଦୃଢ କରିବାର ପ୍ରଚେଷ୍ଟାକୁ ସଫଳ କରିବା ପାଇଁ ପ୍ରୋତ୍ସାହିତ କରିଥିଲେ ।
ବିଶ୍ଵ ସ୍ୱାସ୍ଥ୍ୟ ଦିବସରେ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶ୍ଵ ସ୍ୱାସ୍ଥ୍ୟ ଦିବସ ପାଳନ ଅବସରରେ ଜନସାଧାରଣଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଉତ୍ତମ ସ୍ୱାସ୍ଥ୍ୟ ହେଉଛି ମାନବ ପ୍ରଗତିର ପ୍ରକୃତ ଆଧାର । ଆଜିର ବିଶ୍ଵ ସ୍ୱାସ୍ଥ୍ୟ ଦିବସରେ ସମସ୍ତଙ୍କ ଉତ୍ତମ ସ୍ୱାସ୍ଥ୍ୟ ମନାସିବା ସହ ଅଭିବୃଦ୍ଧିର ଶୀର୍ଷ ସୋପାନରେ ପହଞ୍ଚିବା ଲାଗି ଶୁଭକାମନା ଜଣାଉଛି । ବିଶ୍ଵ ସ୍ୱାସ୍ଥ୍ୟ ସଂଗଠନ ଏବଂ ଅନ୍ୟ ସଂସ୍ଥାମାନଙ୍କ ଦ୍ଵାରା ବଛାଯାଇଥିବା ବିଷୟବସ୍ତୁ ‘ସାର୍ବଜନୀନ ସ୍ୱାସ୍ଥ୍ୟ ସେବା : ସବୁରି ପାଇଁ ସବୁଠାରେ’ କୁ ମୁଁ ସ୍ଵାଗତ କରୁଛି । ସମସ୍ତଙ୍କ ପାଇଁ ସ୍ୱାସ୍ଥ୍ୟ – ଏହି ଆକାଂକ୍ଷା ଆମକୁ, ଆୟୁଷ୍ମାନ ଭାରତ ଭଳି ବିଶ୍ଵର ସର୍ବବୃହତ ସ୍ୱାସ୍ଥ୍ୟସେବା ଯୋଜନା ଆରମ୍ଭ କରିବା ଦିଗରେ ଅନୁପ୍ରେରିତ କରିଛି ।”
ଆଂଚଳିକ ଗ୍ରାମୀଣ ବ୍ୟାଙ୍କଗୁଡ଼ିକର ପୁନଃପୁଞ୍ଜିକରଣ ଯୋଜନାକୁ 2019-20 ପର୍ଯ୍ୟନ୍ତ ସମ୍ପ୍ରସାରିତ କରାଯିବା ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଆଂଚଳିକ ଗ୍ରାମୀଣ ବ୍ୟାଙ୍କଗୁଡ଼ିକର ଯୋଜନାକୁ ପରବର୍ତ୍ତୀ ଆର୍ଥିକ ବର୍ଷ ଅର୍ଥାତ୍ 2019-20 ପର୍ଯ୍ୟନ୍ତ ସମ୍ପ୍ରସାରିତ କରାଯିବା ପ୍ରସ୍ତାବକୁ ଅନୁମୋଦନ କରିଛନ୍ତି । ଏହାର ମାଧ୍ୟମରେ ଆରଆରବିଗୁଡ଼ିକୁ ସର୍ବନିମ୍ନ ନିର୍ଦ୍ଧାରିତ ପୁଞ୍ଜିକୁ 9 ପ୍ରତିଶତର ବିପତି ପରିସମ୍ପତ୍ତି ଅନୁପାତ (ସିଆରଏଆର)ରେ ସ୍ଥିର ରଖିବାରେ ସହାୟତା ମିଳିପାରିବ । ପ୍ରଭାବ : ଏକ ସୁଦୃଢ଼ ପୁଞ୍ଜିଗତ ଭିତ୍ତିଭୂମି ଏବଂ ସିଆରଏଆରର ସର୍ବନିମ୍ନ ସ୍ତରରୁ ଆରଆରବିର ଆର୍ଥିକ ସ୍ଥିରତା ସୁନିଶ୍ଚିତ ହେବ । ଏହାର ମାଧ୍ୟମରେ ଆରଆରବି ଆର୍ଥିକ ଅନ୍ତର୍ଭୂକ୍ତିକରଣରେ ଗୁରୁତ୍ୱପୂର୍ଣ୍ଣ ଭୂମିକା ତୁଲାଇପାରିବ ଏବଂ ଗ୍ରାମୀଣ କ୍ଷେତ୍ରରେ ପୁଞ୍ଜିଗତ ଆବଶ୍ୟକତାକୁ ପୂରଣ କରିବାରେ ସମର୍ଥ ହେବ । ବିବରଣୀ : ଦେଶରେ 56ଟି ଆରଆରବି କାର୍ଯ୍ୟକ୍ଷମ ରହିଛନ୍ତି । 31 ମାର୍ଚ୍ଚ, 2017 ସୁଦ୍ଧା ଆରଆରବି ମୋଟ 2,28,599 କୋଟି ଟଙ୍କା ଋଣ ଦେଇଥିଲେ । ଋଣର ପ୍ରମୁଖ ଶ୍ରେଣୀ ନିମ୍ନରେ ଦିଆଗଲା:- ବିବରଣୀ ଋଣ ପରିମାଣ (କୋଟିରେ) ମୋଟ ଋଣର ପ୍ରତିଶତ ପ୍ରାଥମିକ କ୍ଷେତ୍ରରେ ମୋଟ ଋଣ (ପିଏସଏଲ) 2,05,122 89.73 ପ୍ରତିଶତ କୃଷି (ପିଏସଏଲ ଅନ୍ତର୍ଗତ) 1,54,322 67.51 ପ୍ରତିଶତ କ୍ଷୁଦ୍ର ଏବଂ ନାମମାତ୍ର କୃଷକ (କୃଷି ଅର୍ନ୍ତଗତ) 1,02,791 44.97 ପ୍ରତିଶତ (ଉତ୍ସ : ନାବାର୍ଡ) ଆରଆରବିର ପୁନଃପୁଞ୍ଜିକରଣ ଯୋଜନାର ଆରମ୍ଭ 2010-11 ଆର୍ଥିକ ବର୍ଷରେ ହୋଇଥିଲା ଏବଂ ଏହାକୁ 2012-13 ଏବଂ 2015-16ରେ ଦୁଇ ଥର ସମ୍ପ୍ରସାରିତ କରାଯାଇଥିଲା । ଶେଷଥର ଲାଗି 31 ମାର୍ଚ୍ଚ, 2017 ପର୍ଯ୍ୟନ୍ତ ଏହାକ ସମ୍ପ୍ରସାରିତ କରାଯାଇଥିଲା । ମୋଟ 1450 କୋଟି ଟଙ୍କା ମଧ୍ୟରୁ ଭାରତ ସରକାରଙ୍କ ଅଂଶବିଶେଷ ସ୍ୱରୂପ 31 ମାର୍ଚ୍ଚ, 2017 ପର୍ଯ୍ୟନ୍ତ ମୋଟ 1107.20 କୋଟି ଟଙ୍କାର ଅର୍ଥରାଶି ଆରଆରବିଗୁଡ଼ିକୁ ଜାରି କରାଯାଇଛି । ଅବଶିଷ୍ଟ 342.80 କୋଟି ଟଙ୍କର ଅର୍ଥରାଶି ସେହି ଆରଆରବିଗୁଡ଼ିକର ପୁନଃପୁଞ୍ଜିକରଣ ସହଯୋଗ ନିମନ୍ତେ ଉପଲବ୍ଧ କରାଯିବା ଯାହାର ସିଆରଏଆର 2017-18, 2018-19 ଏବଂ 2019-20 ସମୟରେ 9 ପ୍ରତିଶତର କମ ଥିଲା । ନାବାର୍ଡର ପରାମର୍ଶକ୍ରମେ ସେହି ଆରଆରବିଗୁଡ଼ିକୁ ଚିହ୍ନଟ କରାଯିବ ଯେଉଁଗୁଡ଼ିକର ପୁନଃପୁଞ୍ଜିକରଣର ଆବଶ୍ୟକତା ରହିଛି । ଅର୍ଥ ମନ୍ତ୍ରୀଙ୍କ ଦ୍ୱାରା 2018-19 ବଜେଟରେ କରାଯାଇଥିବା ଘୋଷଣାଠାରୁ ପୃଥକ ଏହି ବ୍ୟବସ୍ଥା କରାଯିବ । ବଜେଟ ଘୋଷଣାରେ ଆର୍ଥିକ ଭାବେ ସୁଦୃଢ଼ ଆରଆରବିଗୁଡ଼ିକୁ ଭାରତ ସରକାର, ରାଜ୍ୟ ସରକାର ଏବଂ ପ୍ରାୟୋଜକ ବ୍ୟାଙ୍କ ସ୍ରୋତ ବ୍ୟତିରେକ ଅନ୍ୟ ସ୍ରୋତରୁ ପୁଞ୍ଜି ସୃଷ୍ଟି ଲାଗି ଅନୁମତି ଦିଆଯାଇଥିଲା ।
ସେନା ଦିବସରେ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ସେନା ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ସେନା ଦିବସ ଅବସରରେ ମୁଁ ସୈନିକ, ବରିଷ୍ଠ ସୈନିକ ଏବଂ ସେମାନଙ୍କ ପରିବାର ବର୍ଗଙ୍କୁ ଶୁଭେଚ୍ଛା ଜଣାଉଛି । ଆମ ସେନା ଉପରେ ଭାରତର ପ୍ରତ୍ୟେକ ନାଗରିକଙ୍କ ଗଭୀର ଆସ୍ଥା ଓ ବିଶ୍ୱାସ ରହିଛି, ଯେଉଁମାନେ କି ଦେଶର ସୁରକ୍ଷା କରୁଛନ୍ତି ଏବଂ ପ୍ରାକୃତିକ ଦୁର୍ବିପାକ ଏବଂ ଅନ୍ୟାନ୍ୟ ଦୁର୍ଘଟଣା ସମୟରେ ମାନବିକ ସହାୟତା ପ୍ରଦାନରେ ଅଗ୍ରଣୀ ଭୂମିକା ଗ୍ରହଣ କରୁଛନ୍ତି । ସେନା ସବୁବେଳେ ଦେଶକୁ ଅଗ୍ରାଧିକାର ଦେଇଛି । ଦେଶ ସେବା କରୁଥିବା ବେଳେ ଯେଉଁମାନେ ବଳିଦାନ ଦେଇଛନ୍ତି ସେହି ମହାନ ବ୍ୟକ୍ତିମାନଙ୍କୁ ମୁଁ ପ୍ରଣାମ କରୁଛି । ଆମର ଏହି ସାହସୀ ବୀରମାନଙ୍କୁ ଭାରତ କେବେ ହେଲେ ଭୁଲି ପାରିବ ନାହିଁ ।”
ଯୁବ ଭାରତୀୟ ପ୍ରଶାସନିକ ଅଧିକାରୀଙ୍କ ସହ ପ୍ରଧାନମନ୍ତ୍ରୀଙ୍କ ମତ ବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି 170ରୁ ଅଧିକ ସହାୟକ ସଚିବ ଭାବେ ନିଯୁକ୍ତି ପାଇଥିବା ଯୁବ ଭାରତୀୟ ପ୍ରଶାସନିକ ଅଧିକାରୀଙ୍କ ସହ ମତ ବିନିମୟ କରିଛନ୍ତି । ମତ ବିନିମୟ କାଳରେ ପ୍ରଧାନମନ୍ତ୍ରୀ ସେମାନଙ୍କ ପ୍ରଶିକ୍ଷଣ ସମୟର ଅନୁଭୂତିକୁ ବାଣ୍ଟିବା ପାଇଁ ଉତ୍ସାହିତ କରିଥିଲେ । ଉତ୍ତମ ପ୍ରଶାସନ ଯଥା ଜନ ଭାଗିଦାରୀ, ସୂଚନା ପ୍ରଦାନ, ସମ୍ବଳର ପୂର୍ଣ୍ଣ ଉପଯୋଗୀତା ଏବଂ ପ୍ରଶାସନ ଉପରେ ଲୋକଙ୍କ ବିଶ୍ଵାସ ନେଇ ସେ ଆଲୋଚନା କରିଥିଲେ । ନିକଟରେ ଆରମ୍ଭ କରାଯାଇଥିବା “ସ୍ଵରାଜ ଅଭିଯାନ” ଏବଂ “ଆୟୁଷ୍ମାନ ଭାରତ” ଏହି ଆଲୋଚନାରେ ସ୍ଥାନ ପାଇଥିଲା । ମତ ବିନିମୟ ଅବସରରେ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ରାଷ୍ଟ୍ରମନ୍ତ୍ରୀ ଡଃ ଜିତେନ୍ଦ୍ର ସିଂହ ଏବଂ କାର୍ମିକ ତଥା ପ୍ରଶିକ୍ଷଣ ବିଭାଗର ବରିଷ୍ଠ ଅଧିକାରୀମାନେ ମଧ୍ୟ ଉପସ୍ଥିତ ଥିଲେ ।
2018-19 ଆର୍ଥିକ ବର୍ଷ ସ୍ୱଚ୍ଛ ଭାରତ ଅଭିଯାନ (ଗ୍ରାମୀଣ) ପାଇଁ ପ୍ରାୟ 15 ହଜାର କୋଟି ଟଙ୍କାର ଅତିରିକ୍ତ ବଜେଟ ଆବଂଟନ ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ନିମ୍ନଲିଖିତ ପ୍ରସ୍ତାବକୁ ମଞ୍ଜୁରି ଦେଇଛନ୍ତି । କ) 2018-19 ଆର୍ଥିକ ବର୍ଷରେ ନାବାର୍ଡ ଜରିଆରେ ସ୍ୱଚ୍ଛ ଭାରତ ଅଭିଯାନ (ଗ୍ରାମୀଣ) (ଏସବିଏମ-ଜି) ଲାଗି ଅତିରିକ୍ତ ବଜେଟ ସମ୍ବଳ (ଇଭିଆର) (ସମ୍ପୂର୍ଣ୍ଣ ଭାବେ ସରକାରୀ ସେବା ବଣ୍ଡ) ଆକାରରେ 15 ହଜାର କୋଟି ଟଙ୍କା ପର୍ଯ୍ୟନ୍ତ ପାଣ୍ଠି ବୃଦ୍ଧି କରାଯିବ । ଖ) ଅନ୍ତର୍ଜାତୀୟ ପାନୀୟ ଜଳ ଗୁଣବତ୍ତା କେନ୍ଦ୍ର ନାମକ ସୋସାଇଟି କାର୍ଯ୍ୟ ସମ୍ପ୍ରସାରଣକୁ ଅଧିକୃତ କରିବା, ଏସବିଏମ (ଜି) ନିମନ୍ତେ ଇଭିଆର ପାଣ୍ଠି ପାଇବା, ରାଜ୍ୟ/କେନ୍ଦ୍ର ଶାସିତ ପ୍ରଦେଶର ଏଜେନ୍ସିଗୁଡ଼ିକ ଲାଗି ଆବଂଟନ ଏବଂ ଏହାର ପୁନଃପରିଶୋଧ କରାଯିବ । ଗ) ‘ଅନ୍ତର୍ଜାତୀୟ ପାନୀୟ ଜଳ ଗୁଣବତ୍ତା କେନ୍ଦ୍ର’ର ନାମ ବଦଳାଇ ‘ରାଷ୍ଟ୍ରୀୟ ପାନୀୟ ଜଳ, ସ୍ୱଚ୍ଛତା ଏବଂ ଗୁଣବତ୍ତା କେନ୍ଦ୍ର’ କରାଯିବ । ପ୍ରଭାବ : ଏହି ନିଷ୍ପତ୍ତି ଦ୍ୱାରା ସ୍ୱଚ୍ଛ ଭାରତ ମିଶନ (ଗ୍ରାମୀଣ) ଏବଂ ଏସଏଲଡବ୍ଲୁଏମ ଗତିବିଧି ଲାଗି ଗ୍ରାମ ପଂଚାୟତ ଅନ୍ତର୍ଗତ ଲାଭ ପାଇବାବ ଲାଗି ଯୋଗ୍ୟ ପାଖାପାଖି 1.5 କୋଟି ଗ୍ରାମୀଣ ଘରକୁ ଫାଇଦା ହେବ । ସାରା ଦେଶରେ ଗ୍ରାମଗୁଡ଼ିକୁ ଖୋଲା ମଳମୁକ୍ତ ମାନ୍ୟତା ପାଇବା ଏବଂ ଏହାକୁ ବଜାୟ ରଖିବା ଲାଗି ପାଣ୍ଠିର ଉପଯୋଗ କରାଯିବ । ଜଡ଼ିତ ଖର୍ଚ୍ଚ : ନିର୍ଦ୍ଧାରିତ ସର୍ତ୍ତ ଅନୁଯାୟୀ ଋଣ ଆବଂଟନର ତାରିଖଠାରୁ 10 ବର୍ଷର ସମାପନ ପର୍ଯ୍ୟନ୍ତ ଏକାକୀ ପରିଶୋଧ ରୂପରେ ନାବାର୍ଡକୁ 15 ହଜାର କୋଟି ଟଙ୍କାର ଋଣ ପୁନଃ ପଇଠ କରାଯିବ । ରାଜ୍ୟ/କେନ୍ଦ୍ର ଶାସିତ ପ୍ରଦେଶର ବାସ୍ତବିକ ଆବଶ୍ୟକତା/ଖର୍ଚ୍ଚ ଉପରେ ବିଚାର କରିବା ପରେ ନାବାର୍ଡ ଜରିଆରେ ଇଭିଆର ପାଣ୍ଠିକୁ ବୃଦ୍ଧି କରାଯିବ ଏବଂ ରାଜ୍ୟ/କେନ୍ଦ୍ର ଶାସିତ ପ୍ରଦେଶର କାର୍ଯ୍ୟ ସଂସ୍ଥାଗୁଡ଼ିକୁ ଜାରି କରାଯିବ । ଏସବିଏମ (ଜି) ଲାଗି ପାଣ୍ଠି ହାସଲ କରିବା ସମ୍ପର୍କରେ ରାଜ୍ୟ/କେନ୍ଦ୍ର ଶାସିତ ପ୍ରଦେଶଗୁଡ଼ିକର କାର୍ଯ୍ୟକାରୀ ସଂସ୍ଥାଗୁଡ଼ିକୁ ଏହାର ଆବଂଟନ ଏବଂ ଋଣ ଏବଂ ସୁଧ ଦରର ପୁନଃପରିଶୋଧ ସମ୍ବନ୍ଧରେ ଜାତୀୟ ପାନୀୟ ଜଳ, ସ୍ୱଚ୍ଛତା ଏବଂ ଗୁଣବତ୍ତା କେନ୍ଦ୍ର ପ୍ରାପ୍ତକର୍ତା ଏଜେନ୍ସି ଭାବେ କାର୍ଯ୍ୟ କରିବ । ଏହି ପରି ନିର୍ଦ୍ଧାରିତ ସମୟ ସମୀ ଭିତରେ ଏସବିଏମ (ଜି)ର ଲକ୍ଷ୍ୟ ପ୍ରାପ୍ତି ସମ୍ପର୍କରେ ରାଜ୍ୟ/କେନ୍ଦ୍ର ଶାସିତ ପ୍ରଦେଶ ଲାଗି ନିର୍ଦ୍ଧାରିତ ସମୟରେ ଉଚିତ ପାଣ୍ଠି ପ୍ରଦାନ କରିବାରେ ସହାୟତା ମିଳିବ ।
ବିଶ୍ୱ ଉମୀୟଧାମ କମ୍ପ୍ଲେକ୍ସର ଆଧାରଶିଳା ରଖିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଅହମ୍ମଦାବାଦର ଯସପୁରଠାରେ ବିଶ୍ୱ ଉମୀୟଧାମ କମ୍ପ୍ଲେକ୍ସର ଆଧାରଶିଳା ରଖିଛନ୍ତି । ଏହି ଅବସରରେ ଉପସ୍ଥିତ ଉତ୍ସାହୀ ଜନସମାରୋହକୁ ସମ୍ବୋଧିତ କରି, ସେ କହିଥିଲେ ଯେ ଆମ ସମାଜକୁ ସୁଦୃଢ଼ କରିବାରେ ମୁନି ଓ ଋଷିମାନଙ୍କ ଭୂମିକାକୁ କେହି କେବେହେଲେ ଭୁଲିପାରିବେ ନାହିଁ । ସେମାନେ ଆମକୁ ମୂଲ୍ୟବାନ ଶିକ୍ଷା ଦେଇଛନ୍ତି ବୋଲି ସେ କହିଥିଲେ । ଅସତ୍ ଏବଂ ଅତ୍ୟାଚାର ବିରୋଧରେ ଲଢ଼ିବା ପାଇଁ ସେମାନେ ଆମକୁ ବଳ ଯୋଗାଇଥିଲେ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଆମର ଋଷି ଓ ମୁନିମାନେ ଅତୀତରୁ ଭଲକୁ ଗ୍ରହଣ କରିବା ସହିତ ଆଗକୁ ବଢ଼ିବା ଓ ସମୟ ସହିତ ବଦଳିବା ପାଇଁ ଆମକୁ ଶିକ୍ଷା ଦେଇ ଯାଇଛନ୍ତି । ଜନ କଲ୍ୟାଣ ନିମନ୍ତେ ନିଆଯାଇଥିବା ପଦକ୍ଷେପ ସମ୍ପର୍କରେ ପ୍ରଧାନମନ୍ତ୍ରୀ କହିଥିଲେ ଯେ ସ୍ୱଳ୍ପ ଅବଧି ଲାଗି କିଛି କରିବା କେନ୍ଦ୍ର ସରକାରଙ୍କ ପାଇଁ ଗ୍ରହଣୀୟ ନୁହେଁ । କେନ୍ଦ୍ର ସରକାରଙ୍କ କାର୍ଯ୍ୟ ସବୁବେଳେ ବ୍ୟାପକ ଭାବେ ହୋଇଥାଏ, ଯାହା ସମାଜର ସବୁବର୍ଗକୁ ଲାଭାନ୍ୱିତ କରିଥାଏ ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଗୋଷ୍ଠୀସ୍ତରରେ ଯୁବ ପିଢ଼ିଙ୍କ ପାଇଁ ଉନ୍ନତମାନର ଶିକ୍ଷା ଉପରେ ଗୁରୁତ୍ୱାରୋପ କରାଯିବା ଜରୁରୀ । ପ୍ରଧାନମନ୍ତ୍ରୀ ଦୃଢ଼ ଭାବେ କହିଥିଲେ ଯେ ଯେଉଁମାନେ ମା’ ଉମୀୟାଙ୍କଠାରେ ବିଶ୍ୱାସ କରିଥାନ୍ତି ସେମାନେ କେବେହେଲେ କନ୍ୟାଭ୍ରୂଣ ହତ୍ୟାକୁ ସମର୍ଥନ କରିବେ ନାହିଁ । ଲିଙ୍ଗ ଆଧାରିତ ଅସମାନତା ନଥିବା ଏକ ସମାଜ ଗଠନ ପାଇଁ ସହାୟତା କରିବା ଲାଗି ପ୍ରଧାନମନ୍ତ୍ରୀ ଲୋକମାନଙ୍କୁ ଆହ୍ୱାନ କରିଥିଲେ ।